FORTH บวกแรง 15% รับกำไรไตรมาส 2 กระฉูด 3 เท่าตัว แจกปันผล 0.15 บ.
FORTH บวกแรง 15% แตะ 12.40 บ. รับกำไรไตรมาส 2/64 โตกระฉูด 3 เท่าตัว ดันงวด 6 เดือน 386 ลบ. แจกปันผล 0.15 บ. ขึ้น XD 26 ส.ค.นี้ เคาะจ่าย 9 ก.ย.64
13 ส.ค. 2564

ผู้สื่อข่าวรายงานว่า ราคาหุ้น บริษัท ฟอร์ท คอร์ปอเรชั่น จำกัด (มหาชน) หรือ FORTH ณ เวลา 10.16 น. อยู่ที่ระดับ 12.40 บาท บวก 1.60 บาท หรือ 14.81% สูงสุดที่ระดับ 12.50 บาท ต่ำสุดที่ระดับ 11.50 บาท ด้วยมูลค่าการซื้อขาย 45.32 ล้านบาท

ทั้งนี้ ราคาหุ้น FORTH ปรับตัวเพิ่มขึ้นรับผลการดำเนินงานงานไตรมาส 2 และงวด 6 เดือนแรก เติบโตอย่างแข็งแกร่ง ดังนี้

โดยกลุ่มบริษัทมีรายได้รวมสำหรับไตรมาส 2 จำนวน 2,063 ล้านบาท เพิ่มขึ้น 478 ล้านบาท หรือเพิ่มขึ้นร้อยละ 30 เมื่อเปรียบเทียบกับช่วงเวลาเดียวกันของปีก่อน ซึ่งมีจำนวน 1,585 ล้านบาท โดยส่วนใหญ่เกิดจากการเพิ่มขึ้นของรายได้จากธุรกิจอีเอ็มเอส กลุ่มบริษัทมีกําไรสุทธิสำหรับไตรมาส 2 จำนวน 202 ล้านบาท เพิ่มขึ้น 155 ล้านบาท หรือเพิ่มขึ้นร้อยละ 330 เมื่อเปรียบเทียบกับช่วงเวลาเดียวกันของปีก่อน ซึ่งมีจำนวน 47 ล้านบาท โดยส่วนใหญ่เกิดจากการเพิ่มขึ้นของกําไรขั้นต้นธุรกิจอีเอ็มเอส และธุรกิจเอ็นเตอร์ไพรซ์ โซลูชันส์
พร้อมกันนี้ บริษัทเตรียมปันผลจากงวดดำเนินงานวันที่ 01 ม.ค. 2564 ถึงวันที่ 30 มิ.ย. 2564 เป็นเงินสด 0.15 บาท กำหนดวันที่ไม่ได้รับสิทธิปันผล (XD) วันที่ 26 ส.ค.64 และกำหนดจ่าย 9 ก.ย.64